Svend Auken (S), 1999-11-11:
Jeg skal sige tak til ordførerne for modtagelsen af forslagene her.
Jeg vil starte med at sige tak til hr. Erik Mortensen for, synes jeg, en meget fin og afbalanceret gennemgang af forslagene og fremhæve en enkelt ting i det her, hr. Erik Mortensen sagde, nemlig at pakken har virket efter hensigten.
Man kan endda sige, at det er gået lidt bedre med virkningerne, end jeg tror selv de mest optimistiske dengang troede.
Vi har faktisk nået det mål, vi dengang satte os, om godt 4 procentpoints reduktion i CO2 i år 2005 som følge af den samlede virkning af CO2-pakken på erhvervslivet.
Det er også vigtigt for mig at sige til de borgerlige ordførere, som jo mange gange har været fremme med den påstand, at pengene bare gik i statskassen, at de var ikke grønne afgifter, men - jeg tror, jeg citerer korrekt fra tidligere polemikker - at det i virkeligheden var »røde skatter«.
Nu fremgår det med tydelighed, at hver en krone, der er kommet ind, vil, som vi har lovet, blive tilbageført.
Der resterer 350 mio. kr.
Jeg tror, det var en af Venstres ordførere, der nævnte CO2-pakken fra 1992.
Om den vil jeg gerne sige, at der gjaldt
andre aftalemæssige forhold end for pakken fra 1993.
For 1993 var det et klart løfte og forudsætningen, at pengene skulle tilbageføres og skulle tilbageføres på en sådan måde, at den samlede effekt af pakken miljømæssigt blev den bedst mulige, og det lever regeringen fuldt ud op til. Fru Helga Moos og andre var inde på spørgsmålet om den særlige pulje til industrien.
Jeg vil gerne understrege, at denne pulje, som jeg tror vil have en positiv virkning, er et efter min mening helt rimeligt forsøg på at rette op på balancen i den samlede virkning, sådan at fremstillingserhvervene ikke bliver forfordelt i forhold til andre erhverv.
Den korrektion, der så sker på ATP-loven gør jo ikke - og jeg vil gerne sige, at arbejdsministeren har ikke haft mulighed for at være til stede her i dag, så jeg vil svare på hans vegne - den korrektion, der så sker i ATP-loven, fjerner ikke de fordele, der er for andre erhverv end fremstillingserhvervene. Jeg må også betone, at samtlige de beløb, der kommer ind ved denne omfordeling, også vil blive tilbageført til erhvervene.
Vi har lagt afgørende vægt på, at det blev en enklere og mere retfærdig ordning, der kom ud af det.
Og jeg synes ikke, at den kritik, man fremfører ved at sige, at justeringerne er udtryk for, at det var dårligt håndværk, vi lavede i sin tid, er rimelig.
Alle vidste, at det var et pionerarbejde, vi stod
over for, og jeg synes kun i virkeligheden, det er rosværdigt, at en regering, så snart den bliver opmærksom på skævheder eller ting, der kan gøres mere enkelt, så med det samme handler for at rette op på skævhederne.
, Venstres tre ordførere har haft om forbedringer i pakken og havde derfor glædet mig til, at konklusionen derfor ville være, at man i hvert fald så også ville være med til at finansiere de forbedringer, der nu er indeholdt i den.
Foruden naturligvis et lille lønligt håb om, at man også ville finansiere de yderligere løfter.
Men det håb blev jo desværre ikke indfriet.
Man ville gerne bruge penge, men man ville ikke skaffe penge.
Det er jo et ikke helt ukendt mønster for et oppositionsparti fra den borgerlige lejr, at man gerne vil bruge penge, men at det kniber, når pengene skal skaffes.
Det skal dog ikke føre til, at vi ikke undervejs i udvalgsarbejdet vil se på, om vi kan gøre tingene endnu bedre end det, regeringen har lagt op til her.
Og jeg vil gerne sige til de ordførere, som har haft sådan meget konkrete spørgsmål, at dem vil vi meget gerne - det gælder f.eks. fru Aase D. Madsen - dem vil vi meget gerne besvare under udvalgsarbejdet.
Vi er naturligvis interesseret i med alle partiers hjælp at gøre justeringerne så rimelige og så balancerede som overhovedet muligt.
Jeg har en enkelt bemærkning til hr. Jens Heimburger, som var inde på, at de grønne afgifter - andre ordførere var inde på det samme - havde en konkurrenceforvridende effekt på dansk erhvervsliv.
Det har vi faktisk fået internationalt vurderet.
Konklusionerne, såvel fra Det Internationale Energiagentur som OECD, som har gennemført analyser på det her punkt, viser samstemmende, at dansk erhvervsliv ikke har mistet konkurrenceevne, men at den samlede virkning faktisk har været positiv for beskæftigelsen i erhvervene.
Det er jo også gået godt for dansk økonomi i de senere år.
Og jeg er overbevist om, som fru Anni Svanholt understregede det, at en række af disse aktive miljøtiltag, vi har gennemført bl.a. i denne pakke, har haft en positiv effekt på virksomhedernes produktudvikling og jobskabende evne. Hr. Jens Heimburger har ikke meget tilovers for det store arbejde, der er lavet i industriens udviklingsgruppe for at rette op på skævhederne.
Jeg må for regeringens del sige, at vi synes, det er et flot stykke arbejde, der er blevet lavet i industriens udviklingsgruppe, og vi har været glade for med dette kompleks af forslag at kunne indfri de aftaler, der blev indgået mellem erhvervsministeren og en række fremtrædende repræsentanter fra dansk industri.
Så selv om det er rigtigt, at det ville være ønskeligt, som hr. Kim Behnke var inde på, at det var muligt at få gennemført CO2-skatter på internationalt plan og grønne afgifter, som gjaldt i det mindste hele Den Europæiske Union, så ved enhver, der har fulgt de forhandlinger, at det har været meget, meget vanskeligt for ikke at sige umuligt, fordi alle disse forslag om grønne afgifter som andre skatter på EU-niveau kræver enstemmighed i Rådet, og det har ikke været muligt at skabe enstemmighed. Derfor har vi og en lang række andre medlemslande arbejdet på at finde modeller, hvor man kan leve op til sine internationale miljøforpligtelser på den ene side og på den anden side ikke ødelægge vilkårene for sit eget erhvervsliv.
Og jeg skal ikke gøre mig skyldig i nogen falsk beskedenhed, når jeg siger, at vores vurdering er, at det danske forsøg har været det mest vellykkede og givet de bedste resultater.
Til fru Aase D. Madsen kan jeg ikke andet end at gentage: Vi vil meget gerne svare på alle de spørgsmål, hun nævnte, men jeg tror hun vil medgive mig, de egner sig til et fordybet udvalgsarbejde, ligesom jeg har noteret mig Kristeligt Folkepartis ønske om, at vi går i detaljer med de mange høringssvar, der har været fremme.
Jeg håber dog, at Kristeligt Folkeparti, som jo på de her strækninger altid har haft den samme holdning som os andre, også kan medvirke til at justere tingene på en god måde. Hr. Ebbe Kalnæs - og det tror jeg ikke, man kan fortænke ham i - gjorde meget ud af det samarbejde, vi havde i den daværende trepartiregering, da vi udformede den oprindelige pakke, og da spillede hr. Kalnæs' parti en meget aktiv rolle.
Til gengæld var det også mit indtryk, at vi fandt en løsning, som både Centrum-Demokraterne samt de to øvrige regeringspartier var tilfredse med, men vi vidste også godt - og det tror jeg ikke var nogen hemmelighed - at det blev på bekostning af en høj kompleksitet i løsningerne.
Undertiden havde man indtryk af under forhandlingerne, vi forhandlede satserne igennem fra urtepotte til urtepotte, og der må vi nok i dag erkende, at det er rimeligt med en forenkling og en justering, og det er også rimeligt, vi sikrer vores fremstillingserhverv bedre vilkår og en bedre balance i forslaget, men jeg siger meget tak til hr. Ebbe Kalnæs for hans saglige og konstruktive indstilling her i dag.
Vi må naturligvis fastholde det fælles ansvar, vi har for denne pakke og sørge for, at den får de virkninger, vi i sin tid lagde op til, at den skulle have.
Hr. Ebbe Kalnæs understregede to vigtige forhold ved den daværende pakke.
Det ene var tilbageførslen, som jeg allerede har talt om, og det andet var, at vi brugte aftaleinstrumentet.
Det har jo faktisk vist sig, at denne kombination af afgifter, mulighed for afgiftsnedsættelse gennem aftaler både på brancheplan og i forhold til enkelte virksomheder, kombineret med tilskud til fornuftige formål, faktisk var en fremsynet måde at gøre tingene på, og det gjorde naturligvis også, at vi fik indgået mange aftaler og derved ansvarliggjorde mange i virksomhederne for at nå et fælles, godt resultat. Så vidt jeg kan se, burde det være en overkommelig opgave at samle en meget bred tilslutning til alle forbedringerne, efter at jeg har lyttet til ordførerne her i dag.
Men jeg frygter, at det som så mange gange tidligere i folketingsarbejdet kommer til at knibe mere, når pengene skal skaffes.
Vi er altså bedre til at give penge ud end til at få penge hjem, men regeringen opgiver ikke håbet og vil lytte til alle partier, vi har noteret os de synspunkter, som de partier har fremført, der i sin tid stod bag pakken, og jeg håber naturligvis, at vi kan fastholde denne enighed.
Må jeg i øvrigt sige tak for en i forhold til tidligere debatter meget lavmælt og konstruktiv og saglig tone i denne debat.